ส่วนที่ 1 : ข้อมูลบทสรุป

ธนาคารทหารไทย จำกัด (มหาชน) (“ธนาคาร”) ชื่อภาษาอังกฤษ “TMB BANK PUBLIC
COMPANY LIMITED” (“TMB”)
ประกอบธุรกิจธนาคารพาณิชย์ทุกประเภทตามที่กำหนดในพระราชบัญญัติการธนาคารพาณิชย์
และประกอบกิจการประเภทอื่นๆ
ที่เกี่ยวข้องกับการให้บริการทางการเงินที่ได้รับอนุญาตจากกระทรวงการคลัง
ธนาคารแห่งประเทศไทย และหน่วยงานที่เกี่ยวข้อง

ณ 31 ธันวาคม 2550 ธนาคารมีสาขาในประเทศ 470 สาขา สาขาต่างประเทศ 3 สาขา
บริษัทย่อยและบริษัทร่วม 10 บริษัท ที่ดำเนินธุรกิจสนับสนุนธนาคาร ธนาคารมีพนักงานรวม 8,713
คน

แม้ภาวะเศรษฐกิจในปี 2550 ได้เผชิญกับปัจจัยลบต่อเนื่องจากปี 2549 อาทิ
ราคาน้ำมันที่ทรงตัวอยู่ในระดับสูง ค่าเงินบาทแข็งค่า สถานการณ์ทางการเมืองที่ไม่แน่นอน
ตลอดจนการเปลี่ยนแปลงของกฎระเบียบทางราชการบางประการ
รวมถึงปัญหาซับไพร์มที่ประเทศสหรัฐอเมริกาที่ส่งผลกระทบในวงกว้าง
การตั้งสำรองหนี้สูญและหนี้สงสัยจะสูญที่เพิ่มขึ้น
ตามที่ธนาคารแห่งประเทศไทยได้กำหนดหลักเกณฑ์เพื่อเตรียมความพร้อมในการปฏิบัติตามมาตรฐานการบัญชีระหว่างประเทศฉบับที่
39 (IAS39) การด้อยค่าของค่าความนิยมที่เกิดจากการรับโอนกิจการของธนาคารดีบีเอส ไทยทนุ
และบรรษัทเงินทุนอุตสาหกรรมแห่งประเทศไทย
รวมทั้งการตั้งสำรองเพิ่มขึ้นสำหรับทรัพย์สินรอการขาย
และประมาณการหนี้สินสำหรับผลขาดทุนที่อาจจะเกิดขึ้นจากการโอนสินทรัพย์ด้อยคุณภาพ
ทำให้ธนาคารมีผลประกอบการขาดทุนสุทธิ 43,541 ล้านบาท ในปี 2550

ณ 31 ธันวาคม 2550 ธนาคารและบริษัทย่อยมีสินทรัพย์รวม 622,161 ล้านบาท ลดลงจากปี 2549
เท่ากับ 129,716 ล้านบาท คิดเป็นร้อยละ 17 และมีส่วนของผู้ถือหุ้น 44,520 ล้านบาท
ธนาคารและบริษัทย่อยมีเงินให้สินเชื่อ 464,895 ล้านบาท ลดลงจากปี 2549 เท่ากับ 76,142
ล้านบาท หรือลดลงร้อยละ 14
ซึ่งเป็นผลส่วนหนึ่งจากกลยุทธ์ของธนาคารในการปรับลดจำนวนสินเชื่อที่ให้ผลตอบแทนต่ำ
ประกอบกับการได้รับชำระหนี้สินเชื่อ ในด้านเงินฝาก ธนาคารและบริษัทย่อยมีเงินฝากทั้งสิ้น
465,462 ล้านบาท ลดลงจากปี 2549 จำนวน 103,005 ล้านบาท คิดเป็นร้อยละ 18
อันเป็นผลมาจากการลดลงของเงินฝากประจำ อย่างไรก็ตาม
จากกลยุทธ์การบริหารหนี้สินของธนาคารเพื่อเร่งระดมเงินฝากกระแสรายวันและออมทรัพย์
ทำให้เงินฝากกระแสรายวันและออมทรัพย์เพิ่มขึ้น 3,714 ล้านบาท และ 42,896 ล้านบาท
ตามลำดับ ส่งผลทำให้ต้นทุนทางการเงินของธนาคารลดลง
เป็นผลให้รายได้ดอกเบี้ยและเงินปันผลสุทธิเท่ากับ 16,442 ล้านบาท เพิ่มขึ้นร้อยละ 8.6 หรือ
1,301 ล้านบาท โดยส่วนต่างอัตราดอกเบี้ยสุทธิ (Net Interest Margin) ปี 2550 เพิ่มขึ้น
มาอยู่ที่ร้อยละ 2.4 จากร้อยละ 2.1 ในปี 2549 นอกจากนี้
ธนาคารและบริษัทย่อยมีอัตราการเติบโตของรายได้ค่าธรรมเนียมที่ดี คือเพิ่มขึ้นร้อยละ 15
จากปีก่อนหน้า มาเป็น 5,420 ล้านบาท และรายได้จากการปริวรรตเงินตราก็เพิ่มขึ้นร้อยละ 39
มาเป็น 1,095 ล้านบาท

ในเดือนธันวาคม 2550 ธนาคารได้ประสบความสำเร็จในการเพิ่มทุนจำนวน 37,622 ล้านบาท
โดยมีกลุ่มไอเอ็นจีจากเนเธอร์แลนด์เข้ามาเป็นพันธมิตรรายใหม่
ทำให้อัตราส่วนเงินกองทุนต่อสินทรัพย์เสี่ยงของธนาคาร ณ วันที่ 31 ธันวาคม 2550 เท่ากับร้อยละ
14.35 ซึ่งเป็นระดับเดียวกันกับธนาคารชั้นนำอื่นๆ
และเพียงพอตามเกณฑ์ที่ธนาคารแห่งประเทศไทยกำหนดให้ไม่ต่ำกว่าร้อยละ 8.50

นอกจากนี้ ธนาคารเล็งเห็นถึงความสำคัญที่จะต้องปรับเปลี่ยนองค์กรเพื่อเพิ่มศักยภาพในการแข่งขัน
ธนาคารจึงมุ่งเน้นในการปรับเปลี่ยนโครงสร้างและการดำเนินงานของสาขาให้รองรับกลุ่มลูกค้ารายย่อย
และลูกค้าธุรกิจขนาดกลางและขนาดย่อม ได้อย่างมีประสิทธิภาพมากยิ่งขึ้น
รวมทั้งปรับโครงสร้างธุรกิจลูกค้าขนาดใหญ่ให้ยึดลูกค้าเป็นศูนย์กลาง
โดยจะดำเนินการรวมศูนย์การปฏิบัติงาน และการปรับปรุงระบบการพิจารณาสินเชื่อให้รวดเร็วยิ่งขึ้น
แต่ยังคงไว้ซึ่งหลักการบริหารความเสี่ยงและการกำกับดูแลกิจการที่ดี

สำหรับการบริหารความเสี่ยงนั้น
ธนาคารได้ตระหนักมาโดยตลอดว่าเป็นส่วนสำคัญส่วนหนึ่งของการบริหารงานของธนาคาร
ที่พึงปฏิบัติตามนโยบายและหลักเกณฑ์ต่างๆ ที่กำหนดไว้อย่างเคร่งครัด
ความเสี่ยงหลักในการบริหารงานของธนาคาร ประกอบด้วย ความเสี่ยงด้านตลาด
ที่เกิดจากการเปลี่ยนแปลงอัตราแลกเปลี่ยน
ทำให้เกิดผลกระทบต่อมูลค่าของสินทรัพย์และหนี้สินของธนาคาร
และการเปลี่ยนแปลงจากอัตราดอกเบี้ย
ที่ส่งผลกระทบต่อมูลค่าของธนาคารผ่านทางรายได้ดอกเบี้ยสุทธิ ความเสี่ยงด้านสภาพคล่อง
อันทำให้เกิดผลต่อต้นทุนการจัดหาแหล่งเงินทุน ความเสี่ยงด้านสินเชื่อ
ที่อาจส่งผลกระทบต่อรายได้และเงินกองทุนของธนาคาร
และความเสี่ยงจากการเปลี่ยนแปลงกฎระเบียบของทางราชการ รวมทั้งความเสี่ยงด้านกลยุทธ์
(รายละเอียดการบริหารความเสี่ยงของธนาคาร สามารถดูได้ในหัวข้อ “ปัจจัยความเสี่ยง”)

ในภาพรวมของปี 2550 นั้น ถึงแม้ว่าการเปลี่ยนแปลงของปัจจัยภายใน และปัจจัยภายนอกในหลายๆ
ด้านจะส่งผลกระทบโดยตรงต่อผลการดำเนินงานของธนาคาร
แต่ธนาคารก็ยังมีศักยภาพในการให้บริการที่มีคุณค่าเพื่อตอบสนองความต้องการของลูกค้าเป้าหมาย
และยังคงมุ่งมั่นที่จะเพิ่มขีดความสามารถในการแข่งขันต่อไป
พร้อมกับการสนับสนุนจากกลุ่มพันธมิตรรายใหม่ และการพัฒนาโครงสร้างพื้นฐานสนับสนุนด้านต่างๆ
อันจะนำไปสู่การบรรลุวิสัยทัศน์และพันธกิจในอนาคต